**Κάθε ομάδα να δημιουργήσει στην επιφάνεια του Η/Υ ένα αρχείο κειμένου, με τον τίτλο του φύλλου εργασίας και τα ονόματα των μελών της , στο οποίο θα καταχωρούνται οι απαντήσεις , οι οποίες θα στέλνονται στην ηλεκτρονική διεύθυνση του διδάσκοντος .**

**ΕΡΩΤΗΣΗ**

**Μελετώντας τα παραθέματα ,ποια γεγονότα σφράγισαν το χρονικό διάστημα μέχρι την επικράτηση του Μεγάλου Κωνσταντίνου; Ποια ήταν τα αποτελέσματα;**

**Ο πόλεμος εναντίον του Μαξεντίου**

(α) Κατά τη διάρκεια του πολέμου μεταξύ Γαλερίου και Μαξεντίου, ο Κωνσταντίνος, παρά τις υποσχέσεις που είχε δώσει στο Μαξιμιανό, φρόντισε να κρατήσει διακριτική έως ουδέτερη στάση. Φαινόταν να νοιάζεται περισσότερο για την άμυνα του κράτους εναντίον των βαρβαρικών φύλων, κυρίως των Αλαμανών, παρά για τη στρατιωτική υποστήριξη του Μαξεντίου. …η κατάσταση γινόταν έκρυθμη…Ο Κωνσταντίνος όμως αρνήθηκε να αποδεχτεί τον υποβιβασμό του και εξακολούθησε να φέρεται ως αύγουστος. Ο Μαξιμιανός στράφηκε εναντίον του, ο αγώνας όμως έληξε υπέρ του Κωνσταντίνου, ο οποίος το 310 κατέλαβε τη Μασσαλία, όπου είχε οχυρωθεί ο αντίπαλός του, και τον υποχρέωσε να αυτοκτονήσει. … ο Μαξέντιος φάνηκε αποφασισμένος να συνεχίσει την έριδα και να εκδικηθεί για τον πατέρα του. …τη Δύση ο Μαξέντιος συγκέντρωσε στρατό για να χτυπήσει τον Κωνσταντίνο, έχοντας έδρα την Ιταλία. Προκειμένου να τον αντιμετωπίσει ο Κωνσταντίνος προσεταιρίστηκε το Λικίνιο. Το φθινόπωρο του 312 ο Κωνσταντίνος είχε αρχίσει να πλησιάζει επικίνδυνα τη Ρώμη και ο Μαξέντιος εκστράτευσε πλέον ο ίδιος εναντίον του. Η μάχη δόθηκε κοντά στη Μιλβία γέφυρα, στον Τίβερη. Πρόκειται για ένα ιστορικό γεγονός που επενδύθηκε στη συνέχεια με έντονη προπαγάνδα. (πηγή: Εγκυκλοπαίδεια Μείζονος Ελληνισμού)

(β) Ο Κωνσταντίνος έλαβε θεϊκό μήνυμα, κατά τον ύπνο του, να χαράξει στις ασπίδες των στρατιωτών του το σημάδι του Θεού και μετά να αρχίσει τη μάχη. Yπάκουσε και χάραξε το όνομα του Χριστού με ένα Χ. Δυναμωμένος μ’ αυτό το σύμβολο ο στρατός ορμά στη μάχη… Ο αγώνας είναι λυσσαλέος και το χέρι του Θεού απλώνεται πάνω στη μάχη. Ο στρατός του Μαξέντιου υποχωρεί. Ο ίδιος εγκαταλείπει τη μάχη και καταφεύγει στη γέφυρα. Αποκόπτεται από τους στρατιώτες του. Παρασυρμένος από τον όγκο των φυγάδων ρίχνεται στον Τίβερη και πνίγεται. Αυτός ο φρικτός πόλεμος είχε, επιτέλους, τελειώσει.

Λακτάντιος, De mortibus persecutorum, 44 (Μετ. Β.Σ.) (πηγή : Ιστορία Αρχαίου Κόσμου , Α΄Γυμνασίου)

**Ο πόλεμος εναντίον του Λικινίου**

Την επόμενη χρονιά (313) ο Κωνσταντίνος συναντήθηκε με το Λικίνιο στο Μιλάνο, προκειμένου να συναποφασίσουν την πορεία της αυτοκρατορίας. Επ’ ευκαιρία εξέδωσαν και ένα διάταγμα που έθετε οριστικό τέλος στους διωγμούς εναντίον των χριστιανών και αναγνώριζε το χριστιανισμό ως νόμιμη θρησκεία της αυτοκρατορίας. Οι σχέσεις μεταξύ των δύο ανδρών όμως δεν παρέμειναν αρμονικές για μεγάλο διάστημα. Σύντομα άρχισαν οι ένοπλες συρράξεις, οι οποίες κορυφώθηκαν το 324 και έληξαν με την οριστική ήττα του Λικινίου. (πηγή: Εγκυκλοπαίδεια Μείζονος Ελληνισμού)